馬上口占感梅感事二首  其一
作者：包恢
朝代：宋

paragraphs: 梅兄隨遇處，在水涯山巔。
或有近行路，不惹人愛憐。
儼如敬而遠，惟恐迫我前。
或有近人居，不傍門戶邊。
仍多向貧家，不爲華屋牽。
香不祈人聞，芳不取世妍。
似此性孤潔，秋毫絕縈纏。
彼有不知者，乃謂花莫先。
折之貯玉瓶，已是傷其天。
更大開苑囿，和根以之遷。
反指榮得地，带露淚自漣。
浸違山林意，豈其本性然。
和羹尚不願，其餘安足言。
但願復反本，同盟松竹堅。
西湖之孤山，猶嫌朝市喧。
上對玉輝山，下臨珠媚淵。
外此唯雪月，往來許周旋。
三友共一笑，歲寒同百年。
雖與世落落，自分安其偏。